Byen bakker op om bysbarnet Joakim Mæhle, der lørdag spiller kvartfinale ved EM mod Tjekkiet.

Den lille landsby Østervrå med 1300 indbyggere står på den anden ende, og byen gør igen klar til den helt store fodboldfest lørdag, når Danmark møder Tjekkiet i kvartfinalen ved EM. Sammen med idrætsforeningen har Østervrå Handel og Erhvervsforening omdannet den normale kampbane på stadion til fanområde, og der bliver stillet en storskærm op, så man kan følge landskampen. Også ved ottendedelsfinalen mod Wales var der storskærmsarrangement på stadion i Østervrå. Der åbnes allerede klokken 14.00, og der bliver masser af  aktiviteter på stadion hele eftermiddagen, og forhåbentlig bliver der også en “ tredje halvleg”, når Danmark har vundet. Og det hele skyldes en bestemt person, bysbarnet Joakim Mæhle, der trådte sine første fodboldstøvler i netop Østervrå. Har talt med Mæhle Det er blandt andre to af hans barndomsvenner, tøjmanden Karsten Høyrup og medlem af Østervrå Idrætsforenings bestyrelse Michael Thomsen, der så sent som i går talte med Joakim Mæhle. Begge barndomsvenner snakker jævnligt med Joakim Mæhle både på mobil og via Skype. - Jeg skulle lige høre, hvor varmt der var i Baku, griner Michael Thomsen. Der bliver plads til 500 mennesker på stadion i Østervrå, flere må der ikke lukkes ind på grund af corona-restriktioner.